Gandia rep 450.000 € en ajudes de la UE i la Generalitat Valenciana per a millorar i potenciar turísticament el patrimoni
06 juliol 2018

## Gandia rep 450.000 € en ajudes de la UE i la Generalitat Valenciana per a millorar i potenciar turísticament el patrimoni06 juliol 2018Última actualització: 14 juliol 2025

![](../gestion/img/_AO_3553-copia.jpg)  
  

El **Coordinador General d’Urbanisme, Vicent Mascarell** i el **regidor Nahuel González** (en representació del regidor de Patrimoni, Xavier Ródenas), han anunciat aquest matí que Gandia ha rebut ajudes per valor de 450.000 € del programa operatiu FEDER de la Comunitat Valenciana, cofinançat per la Unió Europea i Generalitat, per a la protecció, conservació o recuperació de béns de  patrimoni cultural valencià. Així, s’han acceptat els avantprojectes municipals que afecten dos Bé d’Interès Cultural (BIC): el Castell de Bairen  i el Morabit.

**Castell de Bairen**

L’avantprojecte s’anomena “Habilitació del Parc Arqueològic del Castell de Bairen”, amb la intenció de recuperar i posar en valor el jaciment arqueològic i constructiu i convertir-lo en un centre d’interpretació. En aquest sentit, es contempla la connexió del castell amb la Marjal de Gandia i la platja, sortejant la N-332 amb una passarel·la de fusta. La subvenció atorgada és del 50% (450.000 €) del cost total del projecte. De la inversió restant se’n faria càrrec l’Ajuntament de Gandia.

**El Morabit**

L’avantprojecte elaborat pels tècnics municipals contempla la restauració i rehabilitació del Morabit de Marxuquera per tal de convertir-lo en un Centre d’Interpretació de la Serra Falconera. L’ajuda concedida és de 50.000 €, el 50% de la inversió prevista.

La previsió és poder executar els projectes en 1 o 2 anys. Així és que al 2019 ja es podrien licitar les obres. 

_“Gandia és una de les ciutats valencianes amb més patrimoni BIC i Bé de Rellevància Local. Això, que és molt positiu, representa també un handicap, per la necessitat de recursos econòmics per mantenir-lo i potenciar-lo. Per això són importants aquestes ajudes, perquè d’altra manera seria impossible fer-ne front amb fons propis”,_ ha recalcat Mascarell. 

Per la seua banda, González ha recordat el doble objectiu de les ajudes: _“Recuperar i conservar el patrimoni històric, però també donar-li un valor turístic diferenciador i complementari al sol i platja. Un exemple, és que els nostres visitants podran anar al castell, a peu o en bici, des de la platja, travessant un altre espai natural extraordinari com és la nostra marjal”_.    

[Twittear](https://twitter.com/share)